Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 477/12/4401	Komárno, 22.1.2013
EEČ : 2-30-12-2013

U Z N E S E N I E

Trestná vec:	obvinená XXXXX  
Prečin:	pokus  podvodu  podľa § 14 k §  § 221 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- v presne nezistenom čase v období od 08.02.2012 do 03.04.2012  v Hurbanove, na ulici Komenského ul. 1443/1 na základe dohody o vykonaní práce zo dňa 08.02.2012 doručila prostredníctvom svojej matky XXXXX spoločnosti XXXXX, XXXXX 80 ks prihlášok žiadateľov zmien zdravotnej poisťovne, pričom neskoršie bolo zistené, že údaje na prihláškach sú nepravdivé a osoby s uvedenými rodnými číslami sú neexistujúce, a v prípade dokonania činu by poškodenej spoločnosti Union zdravotná  poisťovňa  a.s., Bajkalská  č. 29/A, 821 08 XXXXX, IČO: 36284831 spôsobila škodu vo výške 1.680,-Eur
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Policajného zboru Okresného riaditeľstva Policajného zboru XXXXX, Odboru poriadkovej polície, Obvodného oddelenia Policajného zboru XXXXX vzniesol d¨ľa 25. septembra 2012 obvinenie XXXXX pre pokus prečinu podvodu  podľa § 14 k § 221 ods. 1 Trestného zákona na tom skutkovom základe, ako to vyplýva z výrokovej časti tohto uznesenia. 

     Podľa § 216 odsek 1 Trestného poriadku v konaní o prečine, na ktorý zákon ustanovuje trest od¨ľatia slobody, ktorého horná  hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

     Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     Prečinu podvodu podľa § 221 ods. 1 Trestného zákona sa dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku malú škodu. 

     Podľa § 14 odsek 1 Trestného zákona pokus trestného činu je konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak nedošlo k dokonaniu trestného činu

     V rámci dokazovania bola vypočutá obvinená, splnomocnenec poškodeného XXXXX, svedok XXXXX, Engelbert Strapec, XXXXX  a boli zabezpečené všetky ďalšie s vecou súvisiace listinné dôkazy, vrátane kópie dohody o vykonaní práce uzatvorenej medzi obvinenou a poškodenou spoločnosťou XXXXX dňa  08.02.2012 a tiež kópia dokumentu poškodenej spoločnosti označené ako  „Smernica č. 126“ vydané pre zamestnancov vykonávajúcich nábor poistencov na zmenu zdravotnej poisťovne a metodickú činnosť spojenú s náborom. 

     Obvinená XXXXX pri svojom výsluchu dňa 21. novembra  2012 po náležitom poučení prehlásila, že spáchala skutok, za ktorý je stíhaná a  udelila  súhlas na podmienečné zastavenie trestného stíhania. Svoje konanie úprimne oľutovala. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. 

     Obvinená XXXXX  v minulosti súdne trestaná,  ani priestupkovo postihnutá nebola.  

      Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu  obvinenej a okolnosti prípadu za dostačujúce. 

      Skúšobná doba bola stanovená v dolnej polovici zákonnej možnosti od 1 do 5 rokov s prihliadnutím na spôsob spáchania uvedeného činu a jeho následok, osobu obvinenej a jej doterajší život. 

     Ak obvinená v priebehu skúšobnej doby bude viesť riadny život, prokurátor rozhodne, že sa obvinená osvedčila. Inak rozhodne, a to aj počas skúšobnej doby, že sa v trestnom stíhaní pokračuje.

     Vzhľadom na vyššie uvedené skutočnosti považujem rozhodnutie o podmienečnom zastavení trestného stíhania za dôvodné.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Patrik Balaško
prokurátor